Document ID: 31976R1519

ΚΑΝΟΝΙΣΜΟΣ (ΕΟΚ) αριθ. 1519/76 ΤΟΥ ΣΥΜΒΟΥΛΙΟΥ της 24ης Ιουνίου 1976 περί εισαγωγής πιτύρων, βητών και άλλων υπολειμμάτων του κοσκινίσματος, της αλέσεως και άλλων επεξεργασιών των σπόρων σιτηρών καταγωγής Αλγερίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,
την πρόταση της Επιτροπής,
τη γνώμη της Συνελεύσεως(1),
Εκτιμώντας:
ότι η συμφωνία συνεργασίας μεταξύ της Ευρωπαϊκής Οικονομικής Κοινότητος και της Λαϊκής Δημοκρατίας της Αλγερίας, ως και η προσωρινή συμφωνία(2), η οποία προορίζεται να επιτρέπει την εκ των προτέρων εφαρμογή ορισμένων διατάξεων της συμφωνίας συνεργασίας, που υπογράφηκαν στις 26 Απριλίου 1976-
ότι το άρθρο 21 της συμφωνίας συνεργασίας και το άρθρο 14 της προσωρινής συμφωνίας προβλέπουν ότι, σε περίπτωση που η Αλγερία θα εφάρμοζε ειδικό φόρο κατά την εξαγωγή πιτύρων, βητών και άλλων υπολειμμάτων του κοσκινίσματος, της αλέσεως ή άλλων επεξεργασιών των σπόρων σιτηρών, εκτός από τον αραβόσιτο και την όρυζα, της διακρίσεως 23.02 Α II του Κοινού Δασμολογίου, το μεταβλητό στοιχείο της εισφοράς κατά την εισαγωγή πρέπει να μειώνεται κατά ένα ποσό ίσο προς το 60% του μέσου όρου των μεταβλητών στοιχείων των εισφορών που εφαρμόζονται στο εν λόγω προϊόν κατά τη διάρκεια των τριών προηγουμένων μηνών, κατά την οποία καθορίσθηκε το ποσό αυτό, και το σταθερό στοιχείο δεν πρέπει να εισπράττεται-
ότι ο ειδικός φόρος κατά την εξαγωγή πρέπει να επιρρίπτεται επί της τιμής των προϊόντων αυτών που εισάγονται στην Κοινότητα-
ότι, προς εξασφάλιση της ορθής εφαρμογής αυτών των συμφωνιών, πρέπει να υιοθετηθούν μέτρα, δυνάμει των οποίων ο εισαγωγέας θα υποχρεούται, κατά την εισαγωγή πιτύρων, βητών και άλλων υπολειμμάτων, να παρέχει την απόδειξη ότι ο ειδικός φόρος κατά την εξαγωγή εισπράχθηκε από την Αλγερία-
ότι, σύμφωνα ιδίως με τη συμφωνία υπό μορφή ανταλλαγής επιστολών περί του άρθρου 21 της συμφωνίας συνεργασίας και του άρθρου 14 της προσωρινής συμφωνίας μεταξύ της Ευρωπαϊκής Οικονομικής Κοινότητος και της Λαϊκής Δημοκρατίας της Αλγερίας και περί εισαγωγής στην Κοινότητα πιτύρων και βητών καταγωγής Αλγερίας(3), πρέπει να προβλεφθούν οι λεπτομέρειες εφαρμογής για τις συμφωνίες αυτές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το μεταβλητό στοιχείο της εισφοράς που εφαρμόζεται κατά την εισαγωγή στην Κοινότητα πιτύρων, βητών και άλλων υπολειμμάτων του κοσκινίσματος, της αλέσεως ή άλλων επεξεργασιών των σπόρων σιτηρών, εκτός από τον αραβόσιτο και την όρυζα, της διακρίσεως 23.02 Α II του Κοινού Δασμολογίου, καταγωγής Αλγερίας, είναι η εισφορά η οποία υπολογίζεται σύμφωνα με το άρθρο 2 του κανονισμού (ΕΟΚ) αριθ. 2744/75 του Συμβουλίου της 29ης Οκτωβρίου 1975 περί του καθεστώτος εισαγωγής και εξαγωγής των μεταποιημένων προϊόντων με βάση τα σιτηρά και την όρυζα(4), μειουμένη κατά ένα ποσό ίσο προς 60% του μέσου όρου των μεταβλητών στοιχείων των εισφορών που εφαρμόζονται στο εν λόγω προϊόν κατά τη διάρκεια των τριών προηγουμένων μηνών εκείνου κατά τον οποίο προσδιορίστηκε το ποσό αυτό.
Άρθρο 2
Το άρθρο 1 εφαρμόζεται σε όλες τις εισαγωγές για τις οποίες ο εισαγωγέας δύναται να παρέχει την απόδειξη ότι ο ειδικός φόρος κατά την εξαγωγή εισπράχθηκε από την Αλγερία, σύμφωνα με το άρθρο 21 της συμφωνίας συνεργασίας ή το άρθρο 14 της προσωρινής συμφωνίας.
Άρθρο 3
Οι λεπτομέρειες εφαρμογής του παρόντος κανονισμού, περί προσδιορισμού ιδίως του ποσού του οποίου η εισφορά πρέπει να μειωθεί, θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 359/67.
Άρθρο 4
Δεν εισπράττεται σταθερό στοιχείο της εισφοράς που εφαρμόζεται στις εισαγωγές στην Κοινότητα πιτύρων, βητών και άλλων υπολειμμάτων του κοσκινίσματος ή άλλων επεξεργασιών των σπόρων σιτηρών εκτός από τον αραβόσιτο και την όρυζα, της διακρίσεως 23.02 Α II του Κοινού Δασμολογίου, καταγωγής Αλγερίας.
Άρθρο 5
Ο παρών κανονισμός αρχίζει να ισχύει την ημέρα ενάρξεως ισχύος της συμφωνίας υπό μορφή ανταλλαγής επιστολών περί του άρθρου 21 της συμφωνίας συνεργασίας και του άρθρου 14 της προσωρινής συμφωνίας μεταξύ της Ευρωπαϊκής Οικονομικής Κοινότητος και της Λαϊκής Δημοκρατίας της Αλγερίας και περί εισαγωγής στην Κοινότητα πιτύρων και βητών, καταγωγής Αλγερίας.
Ο παρών κανονισμός είναι υποχρεωτικός ως προς όλα τα μέρη του και εφαρμόζεται άμεσα σε κάθε Κράτος Μέλος.
Έγινε στις Βρυξέλλες, στις 24 Ιουνίου 1976.

Labels: 2
17
3
18
15